b'\n_START_ARTICLE_\nRita Ora\n_START_SECTION_\nTausta\n_START_PARAGRAPH_\nOra on sukujuuriltaan Kosovon albaani. H\xc3\xa4nen vanhempansa ovat psykiatri Vera (o.s. Bajraktari) ja ekonomi sek\xc3\xa4 pubin omistaja Besnik Sahat\xc3\xa7iu. H\xc3\xa4n syntyi Pristinan kaupungissa Kosovossa, joka oli tuolloin osa Jugoslaviaa. Perhe muutti Britanniaan poliittisista syist\xc3\xa4 vuonna 1991, Ritan ollessa alle yksivuotias. Sahat\xc3\xa7iu on Ritan alkuper\xc3\xa4inen sukunimi, johon h\xc3\xa4nen is\xc3\xa4ns\xc3\xa4 keksi lis\xc3\xa4t\xc3\xa4 Oran helpommin lausuttavana \xe2\x80\x93 Sahat\xc3\xa7iu tarkoittaa \xe2\x80\x9dkellosepp\xc3\xa4\xc3\xa4\xe2\x80\x9d ja Ora \xe2\x80\x9dtuntia\xe2\x80\x9d._NEWLINE_Ora kasvoi Notting Hilliss\xc3\xa4, L\xc3\xa4nsi-Lontoossa. H\xc3\xa4nell\xc3\xa4 on vanhempi sisko Elena ja nuorempi veli Don. Ora aloitti laulamisen nuorella i\xc3\xa4ll\xc3\xa4 ja valmistui esitt\xc3\xa4vien taiteiden koulusta nimelt\xc3\xa4 Sylvia Young Theatre School.\n_START_SECTION_\nLaulajana\n_START_PARAGRAPH_\nOra esiintyi aluksi open mic -illoissa ymp\xc3\xa4ri Lontoota ja silloin t\xc3\xa4ll\xc3\xb6in my\xc3\xb6s is\xc3\xa4ns\xc3\xa4 pubissa. Vuonna 2008 Ora oli Britannian edustajaehdokkaana vuoden 2009 Euroviisuihin. H\xc3\xa4n p\xc3\xa4\xc3\xa4si koe-esiintymisest\xc3\xa4 l\xc3\xa4pi, mutta j\xc3\xa4tt\xc3\xa4ytyi pian pois kilpailusta koska tunsi, ettei kyseinen haaste ollut h\xc3\xa4nt\xc3\xa4 varten. Saman vuoden joulukuussa Ora allekirjoitti levytyssopimuksen Jay-Z:n omistaman Roc Nationin kanssa. Saatuaan sopimuksen h\xc3\xa4n levytti kokonaisen albumin ja halusi julkaista sen, mutta levy-yhti\xc3\xb6 vastusti, joten h\xc3\xa4n alkoi ty\xc3\xb6st\xc3\xa4\xc3\xa4 uutta materiaalia debyyttialbumiinsa._NEWLINE_Ora toimi vokalistina DJ Freshin kappaleella \xe2\x80\x9dHot Right Now\xe2\x80\x9d, joka julkaistiin 12. helmikuuta 2012. Kappale debytoi ykk\xc3\xb6ssijalla Britanniassa. Samaan aikaan Ora osallistui Draken kiertueelle. Kappale \xe2\x80\x9dHow We Do (Party)\xe2\x80\x9d julkaistiin Oran debyyttialbumin ensimm\xc3\xa4isen\xc3\xa4 singlen\xc3\xa4 Australiassa, Kanadassa ja Yhdysvalloissa. Britanniassa albumin debyyttisingle oli 6. toukokuuta julkaistu \xe2\x80\x9dR.I.P.\xe2\x80\x9d, ja elokuussa julkaistiin \xe2\x80\x9dHow We Do (Party)\xe2\x80\x9d albumin toisena singlen\xc3\xa4. Molemmat kappaleet nousivat Britannian singlelistan k\xc3\xa4rkeen ja olivat Oran toinen ja kolmas listaykk\xc3\xb6seksi sijoittunut single saman vuoden aikana. H\xc3\xa4nen debyyttialbuminsa Ora julkaistiin 27. elokuuta 2012 ja se nousi Britanniassa myyntilistan k\xc3\xa4rkeen. Albumilta julkaistiin kolmantena singlen\xc3\xa4 \xe2\x80\x9dShine Ya Light\xe2\x80\x9d ja nelj\xc3\xa4nten\xc3\xa4 \xe2\x80\x9dRadioactive\xe2\x80\x9d._NEWLINE_Tammikuussa 2013 Ora alkoi suunnitella toista studioalbumiaan. Ora julkaisi uuden singlen \xe2\x80\x9dI Will Never Let You Down\xe2\x80\x9d toukokuussa 2014. Siit\xc3\xa4 tuli h\xc3\xa4nen nelj\xc3\xa4s Britannian latauslistan k\xc3\xa4rkeen noussut singlens\xc3\xa4. H\xc3\xa4n oli my\xc3\xb6s mukana Iggy Azalean kappaleella \xe2\x80\x9dBlack Widow\xe2\x80\x9d, joka sijoittui Britanniassa nelj\xc3\xa4nneksi. Kappale oli my\xc3\xb6s Oran debyytti Yhdysvaltojen Billboard Hot 100-listalla, jossa se sijoittui kolmannelle sijalle. Kes\xc3\xa4kuussa 2015 Ora julkaisi kappaleen \xe2\x80\x9dPoison\xe2\x80\x9d, joka nousi Britannian singlelistan sijalle 3._NEWLINE_Ora haastoi sopimusyhti\xc3\xb6ns\xc3\xa4 Roc Nationin oikeuteen vuonna 2015, sill\xc3\xa4 koki yhti\xc3\xb6n \xe2\x80\x9dhyl\xc3\xa4nneen\xe2\x80\x9d h\xc3\xa4net, ja vaati vapautusta sopimuksestaan. Vuoden 2016 alussa Roc Nation puolestaan nosti oikeuskanteen Oraa vastaan sopimuksen rikkomisesta. Juttu sovittiin toukokuussa 2016, ja Ora sai uuden levytyssopimuksen Atlantic Recordsilta. _NEWLINE_26. toukokuuta 2017 Ora julkaisi ensimm\xc3\xa4isen singlen l\xc3\xa4hes kahteen vuoteen. Kappale \xe2\x80\x9dYour Song\xe2\x80\x9d sijoittui Britanniassa seitsem\xc3\xa4nneksi. Toinen single \xe2\x80\x9dAnywhere\xe2\x80\x9d ylsi parhaimmillaan sijalle 2. Molemmat kappaleet sis\xc3\xa4ltyv\xc3\xa4t Oran toiselle studioalbumille Phoenix, joka julkaistiin 23. marraskuuta 2018. Vuoden 2018 alussa Ora ja Liam Payne julkaisivat dueton \xe2\x80\x9dFor You\xe2\x80\x9d elokuvan Fifty Shades Freed soundtrackille._NEWLINE_Ora on \xc3\xa4\xc3\xa4nialaltaan mezzosopraano. H\xc3\xa4nen musiikillisia vaikuttajiaan ovat olleet muun muassa Gwen Stefani ja Beyonc\xc3\xa9.\n_START_SECTION_\nN\xc3\xa4yttelij\xc3\xa4n\xc3\xa4\n_START_PARAGRAPH_\nVuonna 2013 Ora esiintyi pieness\xc3\xa4 roolissa elokuvassa Fast & Furious 6.  Seuraavaksi h\xc3\xa4n sai roolin Christian Greyn sisarena Miana vuoden 2015 elokuvasta Fifty Shades of Grey \xe2\x88\x92 tarjouduttuaan alun perin ty\xc3\xb6st\xc3\xa4m\xc3\xa4\xc3\xa4n elokuvan soundtrackia. H\xc3\xa4n uusi roolinsa my\xc3\xb6s elokuvan jatko-osissa. Vuonna 2015 Ora esiintyi sivuroolissa my\xc3\xb6s elokuvassa Southpaw.\n_START_SECTION_\nMuuta\n_START_PARAGRAPH_\nOra on esiintynyt muun muassa Calvin Kleinin, Supergan, Rimmelin, DKNY:n ja Roberto Cavallin mainoksissa. H\xc3\xa4n on my\xc3\xb6s osallistunut Coca-Colan, Samsungin ja Escadan kampanjoihin. Vuonna 2014 Ora suunnitteli vaatemalliston Adidasille._NEWLINE_Ora toimi vierailevana tuomarina Britannian X Factor -laulukilpailuohjelmassa vuonna 2012. Vuonna 2015 h\xc3\xa4nest\xc3\xa4 tuli ohjelman vakituinen tuomari 12. tuotantokaudelle. Vuonna 2016 Ora tuli Tyra Banksin tilalle Huippumalli haussa -ohjelman 23. kauden juontajaksi. H\xc3\xa4net valittiin vuonna 2019 yhdeksi Unicefin hyv\xc3\xa4n tahdon l\xc3\xa4hettil\xc3\xa4ist\xc3\xa4.'